Sæll Kristján Þór.

Þóra Gunnsteinsdóttir heiti ég og er margt og mikið eins og allir, þó aðallega vinnumaður á búi foreldra minna, líffræðingur og það sem mest er um vert þá er ég móðir þriggja barna. Ég sit hér andvaka og með hnút í maganum og reyni að skrifa um það sem veldur mér andvöku. Ég var að koma af fundi með þér í Hlíðarbæ og er svo miður mín yfir að hafa ekki fyrr en nú, getað hent reiður á hugsunum mínum síðustu daga. Ég var í tvo daga að reyna að koma orðum að því sem mér finnst mest um vert í allri þessari umræðu um kjötmálið en það var því miður ekki fyrr en ég hrökk upp af koddanum nóttina eftir fundinn sem ég gat komið orðum að því sem mig langaði svo mikið til að spyrja landbúnaðarráherra að á fundinum.

Nú spyr ég af einlægni og óska eftir einlægu svari. Kristján Þór, getur þú í fullri einlægni sagt við sjálfan þig þegar þú leggst á koddann: ,,ég reyndi allt sem í mínu VALDI stóð, ég gerði mitt besta og þá meina ég mitt allra, allra besta til að vernda íslensku þjóðina fyrir fjölónæmum bakteríum,,. Þú ert nefnilega í lykilstöðu til að vera sá sem áttir heiðurinn að því að passa upp á framtíð barnanna okkar, að þau geti leikið sér úti í hlöðu, hesthúsi, í girðingarvinnu með afa, úti á róló og bara nefndu það án þess að vera í lífshættu bara út af því að þau duttu og hrufluðu sig t.d. á skítugu hlöðugólfinu, ryðguðum gaddavír eða í sandkassanum og fengu smá sýkingu. Það sama gildir náttúrulega líka fyrir okkur fullorðna fólkið því þessar bakteríur spyrja ekki um aldur, kyn eða land. Það er vitað að þessar fjölónæmu bakteríur munu verða og eru nú þegar orðnar gríðarlegt vandamál úti í hinum stóra heimi og þeim fjölgar hratt tilfellunum hér á landi þar sem pensilín gerir ekkert gagn og fréttirnar um að einhver þér nákominn hafi greinst með krabbamein verða bara léttvægar í samanburði við að sá hinn sami hafi frekar fengið t.d. lungnabólgu eða eyrnabólgu sem engin sýklalyf ráða við.

Ég veit að þú gerir þér grein fyrir því sem ég er að fara og tilhugsunin um framtíðina þar sem sýklalyf mega sín lítils er ógnvænleg og þá skipta peningar og það að neytandinn verði að hafa val um t.d. minnst þrjár tegundir af klettasalati eða kjöti frá mismunandi löndum engu máli. Eru hagsmunir innflytjenda og kaupmanna svo mikilvægir að við ætlum að stofna lýðheilsu þjóðarinnar í óþarfa hættu, eingöngu til þess að það sem fyrir augum ber í búðinni sé úrval alþjóðlegra matvæla?

Er þessi ríkisstjórn ekki bara tilbúin í að taka slaginn á móti þeim sem vilja gera tilraun á okkur, þ.e. þjóðinni um það hversu fljótt fjölónæmar bakteríur verða orðnar að stóru vandamáli hér á landi, líkt og annarsstaðar. Væri ekki bara þess virði að íslenska þjóðin verði gerð að tilraunadýrum með það fyrir sjónum hversu lengi við getum haldið okkar sérstöðu, þó ekki væri nema bara til að hægja á ferlinu sem hugsanlega er samt sem áður óumflýjanlegt að endingu?

Nú er ég kominn langt, langt út fyrir minn þægindaramma með þessum skrifum og vona ég svo sannarlega að hæstvirtur landbúnaðarráðherra og öll ríkisstjórnin reyni allt til að hægja á fjölgun tilfella þar sem sýklalyf verka ekki hérlendis með öllum tiltækum ráðum. Ísland er í sérstöðu hvað þessi mál varðar eins og svo oft hefur komið fram og flestir eru sammála um að halda henni. Það er hins vegar ekki nóg að vera sammála um það, heldur þarf að gera eitthvað róttækt í málunum og það strax. Þora að taka af skarið og gera nauðsynlegar lagabreytingar til þess að einangra landið betur með tæknilegum hindrunum af einhverjum toga, sem halda frá fyrsta degi sem frystiskyldan verður afnumin. Ég veit að frystiskyldan kemur ekki í veg fyrir að fjölónæmar bakteríur dreifi sér hér á landinu en hún getur fækkað þeim tilfellum þar sem nota þarf sýklalyf. Við erum í raun og veru komin aftur á upphafsstað sjálfstæðisbaráttu okkar vegna milliríkjasamninga og þrýstings markaðsaflanna.

Þó frystiskyldan verði afnumin með lagabreytingu núna er baráttan ekki töpuð því dómurinn sem knýr á um þetta er vegna samingsbrota. Samningurinn er hins vegar ekkert náttúrulögmál og alla samninga má endurskoða því þeir geta aldrei varað að eilífu nema báðir aðilar vilji það. Það er skylda okkar að gera okkar allra allra besta hvað þessi mál snertir fyrir framtíð barnanna okkar.

Sökku 1. mars 2019

Þóra Gunnsteinsdóttir  
thoragunnsteinsdottir@gmail.com